Document ID: 32014R1359

PROVEDBENA UREDBA KOMISIJE (EU) br. 1359/2014
оd 18. prosinca 2014.
o izmjeni Priloga Uredbi (EU) br. 37/2010 u pogledu tvari tulatromicin
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 14. u vezi s člankom 17.,
uzimajući u obzir mišljenje Europske agencije za lijekove koje je izdao Odbor za veterinarsko-medicinske proizvode,
budući da:
(1)
Najveća dopuštena količina rezidua (NDK) farmakološki djelatnih tvari namijenjenih primjeni u Uniji u veterinarsko-medicinskim proizvodima kod životinja koje se koriste za proizvodnju hrane ili u biocidnim pripravcima koji se koriste u uzgoju životinja utvrđena je Uredbom (EZ) br. 470/2009.
(2)
Farmakološki djelatne tvari i njihova klasifikacija s obzirom na najveće dopuštene količine rezidua u hrani životinjskog podrijetla utvrđene su u Prilogu Uredbi Komisije (EU) br. 37/2010 (2).
(3)
Tulatromicin je trenutačno uvršten u tablicu 1. Priloga Uredbi (EU) br. 37/2010 kao dopuštena tvar za goveda i svinje, primjenjiva na masno tkivo (kožu i masno tkivo za svinje), jetru i bubrege.
(4)
Europskoj agenciji za lijekove podnesen je zahtjev za izmjenu postojećeg unosa za tulatromicin.
(5)
Odbor za veterinarsko-medicinske proizvode preporučio je izmjenu postojećeg prihvatljivog dnevnog unosa za tulatromicin i utvrđivanje privremenih najvećih dopuštenih količina rezidua za goveda i svinje jer analitička metoda za praćenje rezidua u govedima i svinjama nije dostatno potvrđena za predložene najveće dopuštene količine rezidua. Nepotpunost znanstvenih podataka o potvrđenosti analitičke metode ne predstavlja opasnost za ljudsko zdravlje.
(6)
U skladu s člankom 5. Uredbe (EZ) br. 470/2009, Europska agencija za lijekove razmatra mogućnost korištenja utvrđene najveće dopuštene količine rezidua za farmakološki djelatnu tvar u određenoj hrani za drugu hranu dobivenu od iste vrste životinja, ili utvrđenu najveću dopuštenu količinu rezidua za farmakološki djelatnu tvar u jednoj ili više vrsta životinja za drugu vrstu životinja.
(7)
Odbor za veterinarsko-medicinske proizvode zaključio je da se ekstrapolacija na druge vrste životinja namijenjene proizvodnji hrane za tu tvar ne podržava.
(8)
Uredbu (EU) br. 37/2010 treba stoga izmijeniti kako bi se uključile privremene najveće dopuštene količine rezidua za tulatromicin primjenjive na mišiće, kožu i masno tkivo, jetru i bubrege goveda i svinja. Valjanost privremenih najvećih dopuštenih količina rezidua navedenih u toj tablici za goveda i svinje trebala bi isteći 1. siječnja 2015.
(9)
Uredbu (EU) br. 37/2010 trebalo bi u skladu s tim izmijeniti.
(10)
Zainteresiranim je stranama primjereno omogućiti razuman rok za poduzimanje eventualnih mjera u cilju usklađivanja s novom najvećom dopuštenom količinom rezidua.
(11)
Mjere predviđene ovom Uredbom u skladu su s mišljenjem Stalnog odbora za veterinarsko-medicinske proizvode,
DONIJELA JE OVU UREDBU:
Članak 1.
Prilog Uredbi (EU) br. 37/2010 mijenja se kako je utvrđeno u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 17. veljače 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. prosinca 2014.

Labels: 0
3
17
6